**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky návrh poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov (tlač 346).

Ministerstvo k predloženému poslaneckému návrhu uvádza nasledovné:

**Všeobecne**

Cieľom poslaneckého návrhu je zvýšiť príspevok na pohreb na sumu 200 eur mesačne.

**Stanovisko**

Ministerstvo akceptuje návrh poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov, ktorým sa zvyšuje suma príspevku na pohreb na 200 eur. Navrhovanou zmenou sa pomôže všetkým fyzickým osobám, ktoré zabezpečujú pohreb zomretého.

Ministerstvo upozorňuje na skutočnosť, že predložený návrh nie je rozpočtovo krytý, nie je možné ho zabezpečiť v rámci limitov rozpočtovej kapitoly ministerstva a preto žiada finančný vplyv zohľadniť v návrhu rozpočtu verejnej správy na roky 2025-2027.

Ministerstvo prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády Slovenskej republiky v pripomienkovom konaní. V rámci pripomienkového konania bola Ministerstvom financií Slovenskej republiky uplatnená nasledovná obyčajná pripomienka:

Pripomienka Ministerstva financií Slovenskej republiky:

„*V doložke vybraných vplyvov je označený negatívny vplyv na rozpočet verejnej správy. Cieľom návrhu zákona je zvýšenie príspevku na pohreb zo sumy 79,67 eur na 200 eur. Predkladatelia označili v doložke vybraných vplyvov negatívny vplyv na rozpočet verejnej správy a kvantifikovali celkové výdavky v sume 6,7 mil. eur ročne.*

*Ministerstvo práce, sociálnych vecí a rodiny SR odporúča vláde SR vysloviť súhlas s predloženým poslaneckým návrhom, pričom v predkladacej správe uvádza: „Ministerstvo upozorňuje na skutočnosť, že predložený návrh nie je rozpočtovo krytý, nie je možné ho zabezpečiť v rámci limitov rozpočtovej kapitoly ministerstva, a preto žiada finančný vplyv zohľadniť v návrhu rozpočtu verejnej správy na roky 2025 až 2027.“. Upozorňujeme, že vzhľadom na to, že predložený poslanecký návrh predstavuje nekrytý negatívny vplyv na rozpočet verejnej správy, bude nevyhnutné v ďalšom procese doriešiť jeho zdrojové krytie.*“.

Ministerstvo zároveň uplatňuje k návrhu zákona túto legislatívnotechnickú pripomienku:

Čl. I znie:

„**Čl. I**

Zákon č. 238/1998 Z. z. o príspevku na pohreb v znení zákona č. 453/2003 Z. z., zákona č. 601/2003 Z. z., zákona č. 468/2011 Z. z. a zákona č. 83/2019 Z. z. sa mení a dopĺňa takto:

1. V § 4 odsek 1 znie:

„(1) Výška príspevku je 200 eur.“.

1. Za § 14 sa vkladá § 14a, ktorý vrátane nadpisu znie:

**„§ 14a**

**Zrušovacie ustanovenie účinné od 1. januára 2025**

Zrušuje sa nariadenie vlády Slovenskej republiky č. 393/2007 Z. z. o zvýšení sumy príspevku na pohreb.“.“.

V súvislosti s navrhovanou zmenou sa primerane upraví názov návrhu zákona.

***Odôvodnenie:***

*Navrhujú sa legislatívnotechnické zmeny reflektujúce skutočnosť, že suma príspevku na pohreb bola viackrát upravená zákonom ale zároveň aj nariadením vlády. Splnomocňovacie ustanovenie § 4 ods. 2 zákona č. 238/1998 Z. z. síce umožňuje zvýšiť sumu príspevku na pohreb nariadením vlády, avšak samotný text zákona nie je možné zmeniť právnym predpisom nižšej právnej sily. De iure teda § 4 ods. 1 zákona č. 238/1998 Z. z. obsahuje sumu, ktorá bola naposledy ustanovená zákonom, a to konkrétne zákonom č. 601/2003 Z. z. vo výške 2 100 Sk. Pre zamedzenie nejasností pri výklade zákona sa preto navrhuje ustanoviť § 4 ods. 1 v úplnom znení.*

*Zároveň sa navrhuje doplniť do návrhu zákona zrušovacie ustanovenie, ktorým sa zrušuje nariadenie vlády Slovenskej republiky č. 393/2007 Z. z. o zvýšení sumy príspevku na pohreb, ktoré ustanovuje aktuálnu sumu príspevku na pohreb. Uvedené nariadenie vlády by sa prijatím návrhu zákona stalo obsolentným.*

**Záver**

Vzhľadom na uvedené ministerstvo odporúča vláde Slovenskej republiky vysloviť s návrhom poslancov Národnej rady Slovenskej republiky Rudolfa HULIAKA, Dagmar KRAMPLOVEJ, Andreja DANKA a Adama LUČANSKÉHO na vydanie zákona, ktorým sa mení zákon č. 238/1998 Z. z. o príspevku na pohreb v znení neskorších predpisov (tlač 346) **súhlas po zapracovaní pripomienok uvedených v predkladacej správe.**